b"\n_START_ARTICLE_\nMichael van Walt van Praag\n_START_SECTION_\nBiografia\n_START_PARAGRAPH_\nFormat als Estats Units i als Pa\xc3\xafsos Baixos, el 1979 curs\xc3\xa0 un m\xc3\xa0ster en Dret per la Universitat Estatal Wayne de Michigan, i el 1980 un altre a la Universitat d'Utrecht, on posteriorment es doctor\xc3\xa0. La seva activitat professional s'ha centrat en la confrontaci\xc3\xb3 de minories etniconacionals i estats, i havent destacat en l\xe2\x80\x99aprofundiment del concepte i l\xe2\x80\x99aplicaci\xc3\xb3 de l\xe2\x80\x99autodeterminaci\xc3\xb3. Aix\xc3\xad, ha estat especialment actiu en la problem\xc3\xa0tica del Tibet, on entre els anys 1976 i 1982 fou director de l\xe2\x80\x99Oficina de Coordinaci\xc3\xb3 d\xe2\x80\x99Afers Tibetans. Des del 1984 \xc3\xa9s assessor jur\xc3\xaddic del dalai-lama i del Govern tibet\xc3\xa0 a l\xe2\x80\x99exili, coordinant el 1973 les visites del l\xc3\xadder tibet\xc3\xa0 a Europa, el 1979 als EUA i el 1986 a Llatinoam\xc3\xa8rica. Ha actuat tamb\xc3\xa9 com a mediador i assessor en altres conflictes de la mateixa tipologia, com el d'Abkh\xc3\xa0zia-Ge\xc3\xb2rgia durant els anys 1994 i 1996, el de Txetx\xc3\xa8nia-R\xc3\xbassia entre 1995 i 1997, el de Bougainville-Nova Guinea entre 1995 i 1996, i al del Govern de transici\xc3\xb3 de Timor entre el 2001 i el 2002. Ha ocupat c\xc3\xa0rrecs a l\xe2\x80\x99Organitzaci\xc3\xb3 de les Nacions Unides, com el de consultor del Programa de les Nacions Unides per al Desenvolupament (PNUD) als pobles ind\xc3\xadgenes de la Rep\xc3\xbablica de Sakh\xc3\xa0 (Iac\xc3\xbatia) durant els anys 1995 i 1996, o el de secretari general de l'Organitzaci\xc3\xb3 de Nacions i Pobles No Representats entre 1991 i 1998, que l\xe2\x80\x99ha portat a participar en missions a Kosovo (1992), Abkh\xc3\xa0zia (1992 i 1993), Txuv\xc3\xa0ixia (1993), Crimea (1993), Rep\xc3\xbablica de Maced\xc3\xb2nia (avui, Maced\xc3\xb2nia del Nord), Alb\xc3\xa0nia i Gr\xc3\xa8cia (1994 i 1995), Ruanda (1994), Taiwan (1994), el poble Lakota, als EUA (1996), Hawaii (1996) i Zanz\xc3\xadbar (1997). Tamb\xc3\xa9 ha estat membre del consell de recerca per a l\xe2\x80\x99ajuda al desenvolupament, depenent del ministeri d\xe2\x80\x99afers estrangers dels Pa\xc3\xafsos Baixos (1997-2007). Paral\xc2\xb7lelament, ha desenvolupat una tasca acad\xc3\xa8mica a les universitats de Calif\xc3\xb2rnia (1983-84) i a la Golden Gate University School of Law de San Francisco. \xc3\x89s tamb\xc3\xa9 cofundador i president executiu de Kreddha-Consell Internacional d\xe2\x80\x99Estats, Pobles i Minories per la Pau. Ha treballat tamb\xc3\xa9 amb consultories jur\xc3\xaddiques privades com a assessor d\xe2\x80\x99empreses en temes mediambientals, arbitris internacionals, entre altres activitats."